Komission asetus (EY) N:o 2055/2001, annettu 19 päivänä lokakuuta 2001, neuvoston asetuksessa (EY) N:o 1257/1999 säädettyä maaseudun kehittämistukea koskevista siirtymäsäännöistä annetun asetuksen (EY) N:o 2603/1999 muuttamisesta



Virallinen lehti nro L 277 , 20/10/2001 s. 0012 - 0012



Komission asetus (EY) N:o 2055/2001, annettu 19 päivänä lokakuuta 2001, neuvoston asetuksessa (EY) N:o 1257/1999 säädettyä maaseudun kehittämistukea koskevista siirtymäsäännöistä annetun asetuksen (EY) N:o 2603/1999 muuttamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetun neuvoston asetuksen (EY) N:o 1257/1999(1) ja erityisesti sen 53 artiklan 1 kohdan, sekä katsoo seuraavaa: (1) Komission asetuksen (EY) N:o 2603/1999(2), sellaisena kuin se on muutettuna asetuksella (EY) N:o 1929/2000(3), 4 artiklan 1 kohdassa mainitaan asetukset, joiden osalta 4 artiklan 2 kohdassa vahvistetaan päivämäärä, johon mennessä komission on saatava maksuhakemukset, jotta rahoitus EMOTR:n ohjausosastosta jatkuisi. Tässä säännöksessä lyhennetään EMOTR:n ohjausosaston tuen myöntämisestä tehdyissä komission päätöksissä yhdessä neuvoston asetuksen (ETY) N:o 4253/88(4), sellaisena kuin se on viimeksi muutettuna asetuksella (EY) N:o 3193/94(5), 21 artiklan 4 kohdan kanssa aikaisemmin säädettyä määräaikaa. (2) Tämä lyhyempi määräaika, johon mennessä komission on saatava maksuhakemukset, saattaa johtaa EMOTR:n ohjausosaston varojen merkittävään alikäyttöön. Tästä syystä on suotavaa pidentää kyseistä määräaikaa, jotta EMOTR:n ohjausosaston määrärahat saataisiin käytettyä kokonaisuudessaan. (3) Tässä asetuksessa säädetyt toimenpiteet ovat maatalouden rakenteiden ja maaseudun kehittämisen komitean lausunnon mukaiset, ON ANTANUT TÄMÄN ASETUKSEN: 1 artikla 1. Korvataan asetuksen (EY) N:o 2603/1999 4 artiklan 2 kohdan ensimmäinen alakohta seuraavasti: "2. Jäsenvaltioiden ennen 1 päivää tammikuuta 2000 tekemistä sitoumuksista, viimeistään vuoteen 1999 liittyvät tasaushyvitykset mukaan luettuina, aiheutuvat maksut, joita koskevat jäsenvaltioiden menot ovat aiheutuneet ennen 1 päivää tammikuuta 2002, rahoitetaan edelleen EMOTR:n ohjausosastosta 1 kohdassa mainituissa asetuksissa säädettyjen edellytysten mukaisesti ja käytettävissä olevien varojen puitteissa." 2. Korvataan asetuksen (EY) N:o 2603/1999 4 artiklan 3 kohta seuraavasti: "3. Yhteisön tuki monivuotisille menoille, jotka koskevat 2 kohdan ensimmäisessä alakohdassa tarkoitettuja toimia ja joita koskevat jäsenvaltioiden menot ovat aiheutuneet 1 päivän tammikuuta 2002 jälkeen, rahoitetaan EMOTR:n tukiosastosta muilla kuin 1 päivästä tammikuuta 2000 alkaen määritellyillä tavoite 1 -alueilla." 2 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 19 päivänä lokakuuta 2001. Komission puolesta Franz Fischler Komission jäsen (1) EYVL L 160, 26.6.1999, s. 80. (2) EYVL L 316, 10.12.1999, s. 26. (3) EYVL L 231, 13.9.2000, s. 5. (4) EYVL L 374, 31.12.1988, s. 1. (5) EYVL L 337, 24.12.1994, s. 11.